Flemming Møller Mortensen (S), 2009-01-22:
Det er jo ikke med glæde, jeg må konstatere, at den borgerlige fløj i det danske Folketing overhovedet ikke rykker sig.
Jeg må sige ligesom hr. Per Clausen: Det her vil de danske borgere have rigtig, rigtig vanskeligt ved at forstå, for heri ligger der en mulighed for en kvalitetsforbedring, noget man kunne tage umiddelbart op af skuffen og implementere.
Det er gennembearbejdet, det er verificeret, det er evidensbaseret, så langt man kan.
Ja, og så smiler sundhedsministeren og trækker på skulderen, men det er sådan, det er.
100 eksperter har arbejdet med det her i årevis, og de er dybt frustrerede over, at det ikke kommer op af skuffen og kommer borgerne til gavn og nytte.
Det er jo situationen.
Det er jo en lidt håbløs situation, men det er en meget lærerig situation at stå i som oppositionspolitiker, og jeg må sige, at den kun gør en stærk i troen på, at der skal kæmpes rigtig, rigtig godt og indædt for et bedre offentligt sundhedsvæsen, for den borgerlige regering gør det ikke.
Den tager ikke patienternes parti, den gør ikke noget.
Hr. Lars Løkke Rasmussen, som sad i stolen som sundheds- og forebyggelsesminister i mange år, lovede, at ved udgangen af 2006 ville forholdene været forandret.
Intet er sket - intet - og nu har vi fået en ny sundheds- og forebyggelsesminister, hr. Jakob Axel Nielsen, som bare ryster på hovedet og trækker på skuldrene og siger, at den danske kvalitetsmodel vil løse alle problemerne.
Den er udsat, ja, den er udsat på grund af konflikten og alle mulige andre ting.
Men det, der jo er problemet, er, at sundhedsministeren ikke har forståelse for, hvad det er, den danske kvalitetsmodel skal gøre på hygiejneområdet.
Lyt dog til eksperterne, som siger, at det er et spørgsmål om at kombinere den organisation, som den danske kvalitetsmodel lægger ned over vores land, med noget klinisk, noget fagligt.
Hvorfor dog ikke få dem op, få dem luftet og få dem revideret?
De trænger til at blive revideret.
Det siger alle fagpersoner på området.
Vi har rigtig mange af standarderne, som ikke er up to date.
De skal gøres up to date for at komme borgerne til gavn.
Jeg synes, det er ærgerligt, og jeg synes, det burde blæses ud over det ganske danske land, at her har vi endnu en gang en sundhedsminister, som ikke vil gøre noget for hygiejnen på sygehusene.
100.000 patienter får infektioner om året, og 25-50 pct. af de infektioner kunne forebygges, hvis vi gjorde en ihærdig indsats.
Vi har en sundhedsminister, som må vide, hvilke kapacitetsproblemer vi har derude.
Her kunne vi gøre noget.
Vi har midlerne, og naturligvis skal de være entydige i Danmark, og det er det, vi arbejder på i forhold til det her beslutningsforslag.
Det er det, vi skal have gjort.
Konsekvenserne er katastrofale.
Jeg har forsøgt at gøre rede for dem her i dag.
De har nok glemt deres faglighed, men problemet er enormt.
Jens Møller Pedersen har tidligere lavet en kalkulation over, hvad der ligger i det rent samfundsøkonomisk.
Den er siden blevet verificeret af andre eksperter, som siger, at det i hvert fald koster mellem 1 og 2 mia. kr., og det er uden at tage de indirekte omkostninger med i forhold til tabt arbejdsfortjeneste og andet.
Så vi må også som sundhedspolitikere her på Christiansborg, ud over at jeg nu har stået og talt patienternes tarv og interesse i det her, sige, at der sandelig også ligger et spørgsmål om, hvordan vi får brugt vores ressourcer.
Men ingen patienter, ingen pårørende synes, at det er godt at skulle ligge i gennemsnit 7 dage ekstra på et sygehus, hvis det kunne have været undgået.
Sundhedsministeren og den borgerlige blok her i Folketinget har endnu en gang nedsablet et forslag, som de fremmeste eksperter i Danmark siger er det, der skal til - selv Seruminstituttet har bakket op om det.
Det bliver vanskeligt for en visionær sundheds- og forebyggelsesminister at gå ud og sige, at her er der vist visionsrig politik på både det sygdomsbekæmpende og også det forebyggende område.
Jeg vil sige, at fra socialdemokratisk side skal vi nok følge det her, og vi skal nok sørge for at gøre, hvad vi kan, for at fortælle borgerne, at her har vi i hvert fald en borgerlig regering, som i den grad ikke bare har sovet i timen, men har sovet siden 2001 og fortsat vil gøre det.
For den danske kvalitetsmodel løser ikke problemet.
Man forsøger at spise den danske befolkning af med, at det bliver bedre.
Lars Løkke Rasmussen gjorde det i mange år og satte en deadline, som hed udgangen af 2006.
Intet er sket.
Det er ikke rart.